 NA BENSON MATHEKA KIONGOZI wa Azimio la Umoja One Kenya Raila Odinga, ametangaza hatua mpya kali za kupambana na serikali ya Kenya Kwanza akisema imesaliti raia kwa kuwabebesha mzigo mkubwa wa gharama ya maisha kupitia ushuru wa juu. Bw Odinga aliongoza vinara na wanasiasa wa muungano huo wa upinzani kutangaza mwisho wa mazungumzo ya maridhiano kupitia Bunge na kurudia uasi na maandamano dhidi ya serikali ya Kenya Kwanza. Akizungumza katika uwanja wa Kamukunji saa chache baada ya wawakilishi wa muungano unaotawala wa Kenya Kwanza kuwaalika kuendelea na mazungumzo hayo ya maridhiano, Bw Odinga alisema kwamba, lugha ambayo Rais William Ruto na serikali yake wanaoelewa ni maandamano. “Raia wana haki ya kutumia nguvu zao kuasi serikali na tutaanza leo na kuendelea kwa kuandamana kote nchini,” Bw Odinga alisema. Alikosoa vikali serikali kwa kushinikiza Wabunge kupitisha Mswada wa Fedha 2023 licha ya kukataliwa na raia, akitaja hatua hiyo kama usaliti na ukandamizaji. “Tunatangaza uasi ukiwemo kukataa kulipa ushuru,” alisema na kuongeza kuwa kufanya hivyo kutanyima Kenya Kwanza pesa za kufadhili serikali kubwa huku ikiendelea kunyanyasa raia kwa kuwabebesha mzigo mkubwa wa gharama ya maisha. “Punda amechoka na sasa atawapiga mateke,” kiongozi huyo wa upinzani alisema. Bw Odinga aliyerejea nchini jana kutoka Poland na kuelekea moja kwa moja kuhudhuria mkutano katika uwanja wa Kamukunji aliwataka raia kumuunga mkono ili kubatilisha Sheria ya Fedha 2023 ambayo Rais Ruto alitia saini Jumatatu. Sheria hiyo itakapotekelezwa kuanzia Julai 1, ushuru wa thamani ya ziada wa mafuta utaongezeka kutoka asilimia 8 hadi 16 na wafanyakazi watatozwa ushuru wa nyumba wa asilimia 1.5. Bw Odinga alisema, atatangaza hatua kali zaidi dhidi ya serikali Julai 7, 2023, ikiwemo kukusanya saini kutoka kwa umma ili kuadhibu wabunge walioupitisha na kuwasilisha ombi sheria hiyo iweze kubatilishwa. “Tutampa Ruto na washirika wake funzo ili ajue kwamba, mamlaka na nguvu ni za raia. Julai 7, siku ya sabasaba, tutazindua hatua kali zaidi za uasi dhidi ya serikali,” alisema Bw Odinga. Aliwataka Wakenya kususia ushuru wa mafuta kwa kupunguza matumizi ya petroli na dizeli na raia kwa kutembea kwa miguu ikiwezekana, madereva wa matatu na maafisa wa polisi kuungana na raia kuasi serikali. Katika mkutano wa Jumanne, Azimio ilisema sababu ya kukomesha mazungumzo na Kenya Kwanza ni kwa kuwa serikali imekataa kupunguza gharama ya maisha, mojawapo ya matakwa ya upinzani ilikuwa ni kupunguzwa kwa gharama ya maisha. Walilaumu upande wa serikali kwa kupuuza matakwa yao katika mazungumzo. Viongozi hao wa upinzani pia waliitaka wakuu wa serikali kukoma kutishia vyombo vya habari wakisema ni kwa sababu vinafichua maovu ya utawala wa Kenya Kwanza. Mnamo Jumanne, Kenya Kwanza ilipatia Azimio hadi Julai 4 kurudi katika meza ya mazungumzo au iagize mchakato wa kuajiri makamishna wapya wa Tume Huru ya Uchaguzi na Mipaka (IEBC) kuendelea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  